મારી દીકરીના જન્મ પછી હું મહેસાણામાં મારા સસરાજી સાથે મારી પુત્રીનો જન્મ કરાવનાર ડૉક્ટરને મળવા ગયો, ત્યારે એક બીજી આઘાતજનક ઘટના મારી સમક્ષ બની. એક સ્ત્રીને બાળકી જન્મી હતી અને કોઈક કૉમ્પ્લિકેશન ઊભું થતાં તે બાળકીનું ઑપરેશન કરવાની જરૂરિયાત ઊભી થઈ. જન્મનાર બાળકીનાં પિતા અને દાદી સામે હાજર થઈ ડૉક્ટરે નવજાત શિશુના ઑપરેશન માટે પરવાનગી માંગી. તે પુરુષે ડૉક્ટરને સામો પ્રશ્ન કર્યો : ‘પહેલાં અમને જાણ કરો દીકરો છે કે દીકરી ? જો દીકરો હોય તો જ તેનું ઑપરેશન કરો. દીકરી હોય તો તેનું જે થવું હોય તે થવા દો.’ હજી તેના આંચકાજનક શબ્દોના આઘાતમાંથી બહાર આવું એ પહેલાં નવજાત શિશુની દાદી બોલી, ‘હે ભગવાન, ખોડખાંપણવાળોયે દીકરો દીધો હોત તો સારું થાત.’ ભલું થજો એ ડૉકટરનું કે ક્રોધે ભરાયા હોવા છતાં વધુ માથાઝીંક કર્યા વગર તે તાજી જન્મેલી બાળકીને ઑપરેશન માટે રવાના કરવા ત્યાંથી ચાલ્યા ગયા. આજે ઘરડાં માબાપને વૃદ્ધાશ્રમમાં ધકેલી દેનાર કેટલાય કુપુત્રોના કિસ્સા સાંભળ્યા હશે અને આવા જાકારો પામનાર માબાપને દીકરીએ સધિયારો આપ્યાના પણ કેટલાક કિસ્સા પ્રકાશમાં આવ્યા હોવા છતાં આપણા સમાજના મોટા ભાગના લોકોની માનસિકતા કેમ હજી પરિવર્તન પામી નહિ હોય ? એક પુત્રીને પણ પુત્ર જેટલો જ પ્રેમ અને સન્માનથી આપણો સમાજ ક્યારે આવકારશે ?